## Pravilnik o uvjetima za obavljanje poslova javnog komisionara

### NN 13/2006 (6.2.2006.), Pravilnik o uvjetima za obavljanje poslova javnog komisionara

# MINISTARSTVO GOSPODARSTVA, RADA I PODUZETNIŠTVA

**344**

Na temelju članka 143a. stavka 2. Ovršnog zakona
(»Narodne novine« broj 57/96, 29/99, 42/00, 173/03, 194/03, 151/04 i 88/05)
ministar gospodarstva, rada i poduzetništva uz suglasnost ministra zaštite okoliša,
prostornog uređenja i graditeljstva donosi

## PRAVILNIK

### O UVJETIMA ZA OBAVLJANJE POSLOVAJAVNOG KOMISIONARA

Članak 1.

Ovaj pravilnik propisuje minimalne tehničke i
druge uvjete koji se odnose na prostor i opremu za obavljanje poslova javnog
komisionara, prometna sredstva i osoblje osposobljeno za obavljanje poslova kod
javnog komisionara (u daljnjem tekstu: komisionara).

Članak 2.

Prostori i oprema za obavljanje poslova
komisionara moraju odgovarati uvjetima propisanim ovim pravilnikom i drugim
propisima (sanitarno-zdravstveni propisi, o zaštiti na radu, o zaštiti od
požara, propisi koji uređuju područje gradnje itd.).

Članak 3.

Prostori potrebni za obavljanje poslova
komisionara su:

– ured komisionara,

– pomoćni prostor,

– smještajni prostor.

Članak 4.

(1) Ured komisionara mora imati opremu za
obavljanje poslova komisionara i prostor za stranke.

(2) Oprema potrebna za obavljanje poslova
komisionara je:

– računalo s pisačem,

– metalni ormar za spise (evidenciju),

– telefonska linija,

– priključak na Internet.

Članak 5.

(1) Pod pomoćnim prostorom razumijeva se
prostorija za higijensko-sanitarne potrebe osoblja i stranaka ako komisionar
prodaju stvari namjerava obavljati na javnoj dražbi u vlastitim prostorijama.
Pomoćni prostor namijenjen osoblju mora biti odvojen od pomoćnog prostora
namijenjenog strankama.

(2) Veličina pomoćnog prostora i njegova
opremljenost mora odgovarati broju zaposlenog osoblja sukladno propisima o
zaštiti na radu.

Članak 6.

(1) Smještajni prostor je prostor namijenjen
smještaju zaplijenjenih pokretnina u ovršnom postupku i obavljanju drugih
poslova povjerenih komisionaru.

(2) Ako narav zaplijenjenih stvari povjerenih
komisionaru zah­tijeva
poseban način ili tehnologiju smještaja, komisionar je dužan u svakom konkretnom
slučaju osigurati odgovarajuće prostore za smještaj takvih stvari.

Članak 7.

Prostori potrebni za obavljanje poslova
komisionara moraju ispunjavati sljedeće minimalno-tehničke i druge uvjete:

1. ulaz u prostor mora biti zaseban, tako da se
u prostor može ući s ulice, odnosno ceste ili javnog prolaza,

2. prostor mora biti priključen na niskonaponsku
električnu mrežu, vodovod i kanalizaciju,

3. u prostoru moraju biti osigurani odgovarajući
mikroklimatski uvjeti,

4. visina prostora ne smije biti niža od 2,8
metra.

Članak 8.

(1) Smještajni prostor može biti otvoren ili
zatvoren ovisno o vrsti zaplijenjenih pokretnina povjerenih komisionaru.

(2) Smještajni prostor, osim uvjeta iz članka 7.
ovoga Pravilnika, mora ispunjavati sljedeće minimalne tehničke i druge uvjete:

1. površina smještajnog prostora mora biti
najmanje 100 m2,

2. smještajni prostor mora biti fizički odvojen
od ostalih prostora za obavljanje poslova komisionara,

3. smještajni prostor mora biti opremljen tako
da osigurava siguran smještaj zaplijenjenih pokretnina,

4. smještajni prostor mora biti primjereno
osvijetljen i imati mogućnost provjetravanja, zagrijavanja i hlađenja,

5. ako je smještajni prostor dislociran od
ureda, mora biti osigurana upotreba pomoćnog prostora određenog ovim
pravilnikom,

6. smještajni prostor veći od 1.200 m2 mora imati odgovarajuće parkiralište prema
posebnim propisima.

Članak 9.

(1) Oprema za obavljanje poslova komisionara
mora biti teh­nič­ki ispravna i izrađena od materijala koji se mogu lako
čistiti i održavati.

(2) Raspored opreme mora osigurati lako i brzo
obavljanje poslova, te sigurni boravak, kretanje i rad osoblja i stranaka.

Članak 10.

Komisionar je dužan prostor i opremu uredno
održavati tako da ista u svako vrijeme zadovoljava minimalne tehničke i druge
uvjete određene ovim pravilnikom i drugim propisima.

Članak 11.

(1) Osoblje osposobljeno za razvrstavanje,
pohranjivanje, čuva­nje, održavanje i izlaganje zaplijenjenih pokretnina,
davanje potreb­nih
obavijesti, oglašavanje, prodaju, obavljanje knjigovodstveno-računovodstvenih
poslova u prostorima komisionara mora imati najmanje srednju stručnu spremu.

(2) Radna snaga za otpremu oduzetih pokretnina
mora imati vozačku dozvolu najmanje B kategorije.

Članak 12.

(1) Komisionar mora osigurati prometno sredstvo primjereno
za otpremu, odnosno prijevoz zaplijenjenih pokretnina, ako obavlja prijevoz
zaplijenjenih pokretnina sam ili prijevoz osigurava ugovorima s drugim fizičkim
i pravnim osobama.

(2) Primjernim prometnim sredstvom iz
prethodnoga stavka smatra se registrirano teretno vozilo nosivosti najmanje 500
kg ili registrirano osobno vozilo s prikolicom čija je nosivost najmanje 400
kg.

Članak 13.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-01/139

Urbroj: 526-05-01-04/1-6-10

Zagreb, 31. siječnja 2006.

Ministar

**Branko Vukelić**, v. r.

Pravilnik, NN 13/2006-344